**Branislav Nušić** je srpski pisac romana, drama, priča i eseja i začetnik retorike u Srbiji. Nušić je rođen [20. oktobra](http://sh.wikipedia.org/wiki/20._10.) [1864](http://sh.wikipedia.org/wiki/1864), a umro je [19. januara](http://sh.wikipedia.org/wiki/19._1.) [1938](http://sh.wikipedia.org/wiki/1938). Takođe je radio kao [novinar](http://sh.wikipedia.org/wiki/Novinar) i [diplomata](http://sh.wikipedia.org/wiki/Diplomacija).

Nušić je rođen u [Beogradu](http://sh.wikipedia.org/wiki/Beograd) kao *Alkibijad Nuša* u [cincarinskoj](http://sh.wikipedia.org/wiki/Aromuni) porodici Đorđa i Ljubice Nuše. Njegov otac je bio ugledni trgovac žitom, ali je ubrzo posle Nušićevog rođenja izgubio bogatstvo. Porodica se preselila u [Smederevo](http://sh.wikipedia.org/wiki/Smederevo%22%20%5Co%20%22Smederevo), gde je Nušić proveo svoje detinjstvo i pohađao osnovnu školu i prve dve godine gimnazije. Preselio se u Beograd, gde je maturirao.Kad je napunio 18 godina,zakonski je promenio svoje ime u Branislav Nušić. Diplomirao je na pravnom fakultetu u [Beogradu](http://sh.wikipedia.org/wiki/Beograd) 1884. godine. Tokom studija je proveo godinu dana u [Gracu](http://sh.wikipedia.org/wiki/Graz).

Nušić se borio u Srpsko-bugarskom ratu [1885](http://sh.wikipedia.org/wiki/1885). godine, koji ga je zatekao na služenju redovnog vojnog roka. Nakon rata je objavio kontroverznu pesmu "*Dva raba*" u ***Dnevnom listu***, zbog koje je osuđen na dve godine robije. Pesma je ismevala srpsku monarhiju, a posebno [kralja Milana](http://sh.wikipedia.org/wiki/Milan_Obrenovi%C4%87).

Državnu službu Nušić je dobio [1889](http://sh.wikipedia.org/wiki/1889). godine. Kao zvaničnik Ministarstva spoljnjih poslova, postavljen je za pisara konzulata u [Bitolju](http://sh.wikipedia.org/wiki/Bitola), gde se i oženio [1893](http://sh.wikipedia.org/wiki/1893). godine. Na jugu Srbije i u [Makedoniji](http://sh.wikipedia.org/wiki/Makedonija_%28region%29) proveo je celu deceniju. Njegova poslednja služba u tom periodu bilo je mesto vicekonzula u [Prištini](http://sh.wikipedia.org/wiki/Pri%C5%A1tina).

Godine [1900](http://sh.wikipedia.org/wiki/1900). Nušić je postavljen za sekretara Ministarstva prosvete, a ubrzo posle toga postao je dramaturg Narodnog pozorišta u Beogradu. [1904](http://sh.wikipedia.org/wiki/1904). godine postavljen je za upravnika [Srpskog narodnog pozorišta](http://sh.wikipedia.org/wiki/Srpsko_narodno_pozori%C5%A1te) u [Novom Sadu](http://sh.wikipedia.org/wiki/Novi_Sad). [1905](http://sh.wikipedia.org/wiki/1905). godine, napustio je ovu funkciju i preselio se u Beograd, gde se bavio novinarstvom.Pisao je pod pseudonimom "Ben Akiba".

Vratio se [1912](http://sh.wikipedia.org/wiki/1912). godine u [Bitolj](http://sh.wikipedia.org/wiki/Bitola) kao državni službenik, ali je tokom [balkanskih ratova](http://sh.wikipedia.org/wiki/Balkanski_ratovi), u februaru [1913](http://sh.wikipedia.org/wiki/1913) godine smenjen, jer je smatran isuviše umerenim, a na njegovo mesto je postavljen službenik bliži nazorima vojne frakcije i [Crne ruke](http://sh.wikipedia.org/wiki/Crna_ruka). [1913](http://sh.wikipedia.org/wiki/1913%22%20%5Co%20%221913). godine osnovao je pozorište u [Skoplju](http://sh.wikipedia.org/wiki/Skoplje), gde je živeo do [1915](http://sh.wikipedia.org/wiki/1915). Napustio je zemlju sa vojskom tokom [Prvog svetskog rata](http://sh.wikipedia.org/wiki/Prvi_svjetski_rat) i boravio je u [Italiji](http://sh.wikipedia.org/wiki/Italija), [Švajcarskoj](http://sh.wikipedia.org/wiki/%C5%A0vajcarska) i [Francuskoj](http://sh.wikipedia.org/wiki/Francuska) do kraja rata.

Posle rata, Nušić je postavljen za prvog upravnika Umetničkog odseka ministarstva za prosvetu. Na ovoj poziciji je ostao do 1923. godine. Posle toga je postao upravnik Narodnog pozorišta u Sarajevu, da bi se [1927](http://sh.wikipedia.org/wiki/1927). godine vratio u [Beograd](http://sh.wikipedia.org/wiki/Beograd).

Izabran je za redovnog člana [Srpske kraljevske akademije](http://sh.wikipedia.org/wiki/Srpska_akademija_nauka_i_umetnosti) [10. februara](http://sh.wikipedia.org/wiki/10._2.) [1933](http://sh.wikipedia.org/wiki/1933).

Branislav Nušić je bio plodan pisac, poznat po svom upečatljivom humoru. Pisao je o ljudima i njihovoj, često duhovitoj, prirodi.

**Književna dela**

**Drame**

* *Tako je moralo biti*
* *Jesenja kiša*
* *Iza božjih leđa*
* *Pučina*
* *Kirija*

**Komedije**

* *Protekcija*
* *Svet*
* *Put oko sveta*
* *Gospođa ministarka*
* *Narodni poslanik*
* *Mister Dolar*
* *Ožalošćena porodica*
* *Pokojnik*
* *Dr*
* *Sumnjivo lice*
* *Ne očajavajte nikad*

**Romani**

* *Autobiografija*
* [*Opštinsko dete*](http://sh.wikipedia.org/wiki/Op%C5%A1tinsko_dete) (u Sarajevu izdato kao ***Općinsko dijete***)
* *Hajduci*

**Tragedije**

* *Knez Ivo od Semberije*
* *Hadži-Loja*
* *Nahod*
* *Hadži-Ena*